
   REPUBLIKA HRVATSKA 
TRGOVAČKI SUD U ZAGREBU
Zagreb, Amruševa 2/II						31-St-4535/16-3
	
R E P U B L I K A   H R V A T S K A
R J E Š E N J E

	Trgovački sud u Zagrebu, po sucu toga suda Nadi Kraljić kao sucu pojedincu, odlučujući o prijedlogu podnesenom od strane dužnika M-GRADNJA d.o.o. za graditeljstvo, izolacije, trgovinu i posredovanje, Oroslavje, Zelengajska 4 OIB: 49197688662 radi sklapanja predstečajne nagodbe, dana 6. lipnja 2016.  godine

r i j e š i o   j e

1. 	Postupak povodom prijedloga predlagatelja, dužnika M-GRADNJA d.o.o. za 
graditeljstvo, izolacije, trgovinu i posredovanje, Oroslavje, Zelengajska 4 OIB: 49197688662 radi  sklapanja predstečajne nagodbe se prekida do pravomoćnog okončanja upravnih sporova pred Upravnim sudom u Zagrebu, povodom upravne tužbe dužnikovog vjerovnika:
· PIM OPLATA d.o.o. Križevci, I.Z. Dijankovečkog 20, OIB: 04114724143 
protiv rješenja Ministarstva financija, Samostalnog sektora za drugostupanjski upravni postupak KLASA UP/II-423-01/15-01/501, UR. BR: 513-04/15-2 od 14. listopada 2015. godine.

Obrazloženje

	Nakon provedenog postupka predstečajne nagodbe pred Financijskom agencijom, Regionalni centar Zagreba (dalje: FINA), dužnik je ovome sudu podnio prijedlog za sklapanje predstečajne nagodbe, dana 2. studenog 2015. godine, temeljem odredbe čl. 66. st. 1. Zakona o financijskom poslovanju i predstečajnoj nagodbi (NN 108/12, 144/12, 81/13, 112/13, dalje: ZFPSN).
	Pretpostavke pokretanja postupka pred sudom radi sklapanja predstečajne nagodbe stječu se nakon izvršnosti rješenja nagodbenog vijeća FINA-e kojim je utvrđeno da je plan financijskog restrukturiranja prihvaćen, a u sudskom postupku uloga je suda uređena odredbom čl. 66. ZFPSN-a. Sud je ovlašten na temelju podnesenih isprava utvrditi jesu li ispunjene pretpostavke da bi se proveo postupak za sklapanje predstečajne nagodbe (čl. 66. st. 5. ZFPSN-a), a sukladno odredbi čl. 66. st. 9. ZFPSN-a, da bi sud na ročištu dopustio sklapanje predstečajne nagodbe moraju biti ispunjene određene posebne pretpostavke propisane kao pretpostavke za odobrenje sklapanja predstečajne nagodbe i to: 1.) da su na ročištu za sklapanje predstečajne nagodbe svoj pristanak dali dužnik i vjerovnici čije tražbine čine potrebnu većinu iz čl. 63. ZFPSN-a; 2.) da je sadržaj predložene nagodbe u skladu s općim pravilima o sudskoj nagodbi i 3.) da je sadržaj predstečajne nagodbe u bitnim sastojcima odgovarajući prihvaćenom planu financijskog i operativnog restrukturiranja.

	Uvidom u izvršno rješenje Nagodbenog vijeća FINA-e ZG07, klasa UP-I/110/07/14-01/7541 od 6. srpnja 2015. godine utvrđeno je da su za plan financijskog restrukturiranja dužnika M-GRADNJA d.o.o. za graditeljstvo, izolacije, trgovinu i posredovanje, Oroslavje, Zelengajska 4 OIB: 49197688662 glasovali vjerovnici čije tražbine čine potrebnu većinu iz čl. 63. ZFPSN-a te da Nagodbeno vijeće utvrđuje da je postupak nad navedenim dužnikom proveden u skladu s odredbama ZFPSN-a.
	Uvidom na web stranice FINA-e utvrđeno je da je protiv navedenog rješenja FINA-e  žalbu podnio vjerovnik PIM OPLATA d.o.o..  a uvidom u rješenje Ministarstva financija, Samostalnog sektora za drugostupanjski upravni postupak koje je također javno objavljeno na web stranicama FINA-e, sukladno čl. 28. ZFPSN-a, utvrđeno je da je žalba dužnikovog vjerovnika na gore navedeno rješenja odbijena.
	Nadalje je uvidom na web stranice FINA-e utvrđeno da je, vjerovnik čija je žalba odbijena, pokrenuo upravni spor i to vjerovnik naveden u izreci ovog rješenja pod točkom 1.  i to protiv rješenja Ministarstva financija, Samostalnog sektora za drugostupanjski upravni postupak, poslovnih brojeva i nadnevka  kako je to navedeno u izreci rješenja pod točkom 1. 
	Ovaj sud smatra da je za sklapanje predstečajne nagodbe pred ovim sudom, prethodno pitanje sukladno čl. 12. Zakona o parničnom postupku (NN 53/91, 91/92, 112/99, 88/01, 117/03, 88/05, 2/07 – Odluka USRH, 84/08, 96/08 – Odluka USRH, 123/08 – ISPR., 57/11, 148/11 – proč. tekst, 25/13), jeli postupak pred FINA-om u kojem je doneseno rješenje da su za plan financijskog restrukturiranja glasovali vjerovnici čije tražbine čine potrebnu većinu i da je postupak proveden u skladu s zakonom tj. u skladu s odredbama ZFPSN-a, zakonito proveden.
	Vezao za to prethodno pitanje za ovaj postupak sklapanja predstečajne nagodbe, u tijeku je upravni spor pred Upravnim sudom u Zagrebu protiv rješenja Ministarstva financija, Samostalnog sektora za drugostupanjski upravni postupak, Klase i Urudžbenih brojeva te nadnevka navedenih u izreci rješenja pod točkom 1., kojim drugostupanjskim rješenjem je odbijena žalba gore navedeno dužnikovog vjerovnika podnesena protiv rješenja o prihvaćanju plana financijskog restrukturiranja Nagodbenog vijeća ZG07, klasa UP-I/110/07/14-01/7541 od 6. srpnja 2015. godine.
	Navedeno predstavlja prethodno pitanje bez kojeg se ne može riješiti glavna stvar, tj. nije moguće sklapanje predstečajne nagodbe pred ovim sudom prije donošenja odluke Upravnog suda u Zagrebu po gore navedenoj upravnoj tužbi dužnikovog vjerovnika jer te odluka Upravnog suda će odlučiti o valjanosti gore navedenog izvršnog rješenja FINA-e od 6. srpnja 2015. godine, koje je temelj za odlučivanje ovog suda o odobrenju sklapanja predstečajne nagodbe, budući da odluka o sklapanju predstečajne nagodbe ovisi o opstanku plana financijskog restrukturiranja.
	O utjecaju upravnog spora na sklapanje predstečajne nagodbe pred trgovačkim sudovima, već je zauzet stav sudske prakse u rješidbama Visokog trgovačkog suda RH, br. Pž-6926/14 od 18. prosinca 2014. godine	 i Pž-7568/15 od 12. listopada 2015. godine.
	Stoga je temeljem odredbe čl. 12., 213. st. 1. ZPP-a, a u svezi s čl. 66. st. 15. ZFPSN-a odlučeno kao u izreci ovog rješenja pod točkom 1.
	
U  Zagrebu, 6. lipnja 2016.
									SUDAC
					  	 		  	Nada Kraljić,v.r.                             
Uputa o pravnom lijeku:
Protiv ovog rješenja dopuštena je žalba u roku od 8 dana a koja se podnosi ovome sudu u dovoljnom broju primjeraka za sud i stranke, a o istoj odlučuje Visoki trgovački sud  Republike Hrvatske.             
								Za točnost otpravka-ovl.službenik
Vinka Mihalinčić

